หุ้นช.การช่างวิ่งแรงรับข่าวชนะประมูล2หมื่นล้าน
หุ้นช.การช่างวิ่งแรงรับข่าวชนะประมูล2หมื่นล้าน ท่ามกลางการซื้อขายอย่างหนาตา
2 ก.ค. 2553

หุ้นช.การช่างวิ่งแรงรับข่าวชนะประมูล2หมื่นล้าน ท่ามกลางการซื้อขายอย่างหนาตา
เช้าวันนี้  หุ้นบริษัทช.การช่าง(CK) ได้รับความสนใจจากนักลงทุนมากอย่างที่คาด ส่งผลให้ราคาหุ้น ทะยาน ซื้อขายบริเวณ 7.05 บาท บวก 0.20 บาท ท่ามกลางมูลค่าการซื้อขายหนาตา 272 ล้านบาทนับเป็นหุ้นที่มีปริมาณการซื้อขายสูงเป็นอันดับสามของวันนี้ ขณะเดียวกันราคาหุ้นบริษัท อิตาเลียนไทย ดีเวล๊อปเมนต์ (ITD) ลดลง 0.14 บาท ซื้อขายที่ 2.76 บาท และบริษัท ซิโน-ไทย เอ็นจีเนียริ่งแอนด์คอนสตรัคชั่น (STEC) ติดลบ 0.30 บาทซื้อขายที่ 6.75 บาท หลังพ่ายแพ้การประมูลครั้งนี้  นักวิเคราะห์บริษัทหลักทรัพย์ส่วนใหญ่ต่างให้คำแนะนำให้ซื้อหุ้น CK หลังกวาดชัยชนะการประมูลการก่อสร้างรถไฟฟ้าสายสีน้ำเงินสัญญาที่ 1 มูลค่า 10,753.5 ล้านบาท และสัญญา 2 มูลค่า 10,028 ล้านบาทรวมทั้งสิ้น 20,781 ล้านบาท  บล.เอเซียพลัส แนะนำ"ซื้อ"ให้ราคาเป้าหมายที่ 7.71 บาท ฝ่ายวิจัยยังอยู่ในระหว่างการทบทวนประมาณการ จากกำไรที่คาดว่า CK จะได้จากงานรถไฟฟ้าสายสีน้ำเงิน  ซึ่งจะเริ่มรับรู้รายได้ในช่วงต้นปี 2554 โดยมีระยะเวลาการก่อสร้างประมาณ 5 ปี       บล.ไอร่า คาดว่า สัญญาทั้งสองที่ช.การช่างเพิ่งได้รับมา ทำให้งานในมือหรือ Backlog เพิ่มขึ้นอย่างแข็งแกร่ง จาก 12,831 ล้านบาท เมื่อ ไตรมาสแรก เป็น 33,612 ล้านบาท  และยังมีงานที่รอลงนามสัญญาอีกกว่า 80,000 ล้านบาท ซึ่งจะช่วยลดความเสี่ยงจากประเด็นทางการเมืองที่ทำให้โครงการต่างๆ ทั้งภาครัฐและเอกชน มีความล่าช้าออกไป
อย่างไรก็ตาม บล.กิมเอ็ง(ประเทศไทย)แนะนำให้ขายทำกำไร   เพราะเชื่อว่าราคาหุ้นที่ดีดขึ้นในวันนี้ เป็นเพียงช่วงสั้น และน่าจะเกิด Sell on Fact จากประเด็นดังกล่าวตามมาได้เช่นกัน จึงควรหลีกเลี่ยงเข้าไปเก็งกำไรระยะสั้น และเชื่อว่ากลุ่มรับเหมาก่อสร้างจะพักฐานช่วงสั้นอีกครั้ง